Mõtle uuesti või õigemini, tule ja pane end proovile :) Juba peatselt, 19. - 23. oktoobrini toimuv "Tagasi kooli" nädal annab võimaluse testida ja rakendada nii kommunikatsioonioskuseid, töiseid ja elulisi kogemusi kui üldse kõike seda, mida arvad enese suhtlus-,  esinemis- ja juhiomaduste kohta teadvat. Vali välja hingelähedane kool (midagi kodulinnast? midagi oma praeguse elukoha lähedalt või vastupidi, Sinu jaoks kaugeimast Eesti punktist? kool, mis oma mõtteviisilt on Sulle lähedane?) ning mine anna sealsetele õpilastele üks tund. Teemavalik on vaba - võid rääkida oma erialast või tutvustada tööstusharu, milles tegutsed, teha kokkuvõtte äsja kaitstud teadustööst või õpetada mõnd põnevat võõrkeelt. Mida iganes. Loomulikult tuleb kooliga täpsema teema osas eelnevalt  kokku leppida, siis saate arutada ka seda, kui vanadele õpilastele võiksid rääkida ja muid detaile. Kõik vajalikud kontaktid ja mitmesugust täiendavat infot nii "Tagasi kooli" nädala kui selle raames külalisõpetajaks olemise kohta leiad kodulehelt www.tagasikooli.ee. Sealsamas peaksid end ka õpetajana kirja panema.